คลังคิกออฟพักหนี้5แสนบาท
รัฐบาลทำตามสัญญาหาเสียงพักหนี้ไม่เกิน 5 แสนบาท ตั้งเป้ามีเกษตรกรและประชาชนเข้าโครงการ 6-7 แสนราย
16 ม.ค. 2555

รัฐบาลทำตามสัญญาหาเสียงพักหนี้ไม่เกิน 5 แสนบาท ตั้งเป้ามีเกษตรกรและประชาชนเข้าโครงการ 6-7 แสนราย
นายธีระชัย ภูวนาถนรานุบาล รมว.คลัง กล่าวว่า โครงการพักหนี้ไม่เกิน 5 แสนบาท จะพักชำระหนี้ทั้งเงินต้นและดอกเบี้ย เป็นระยะเวลา 3 ปี เริ่มตั้งแต่วันที่ 1 ต.ค. 2554 ถึงวันที่ 30 ก.ย.2557  ซึ่งในช่วงนี้  เกษตรกรที่เข้าร่วมโครงการจะไม่มีสิทธิขอกู้ยืมเงินใหม่ 



ธีระชัย
สำหรับกลุ่มลูกหนี้เป้าหมาย คือ กลุ่มลูกหนี้เกษตรกร และกลุ่มลูกหนี้ประชาชนที่มีฐานะอ่อน  6-7 แสนราย ซึ่งหากลูกหนี้คนใดมีความพร้อมก็สามารถขอออกจากโครงการได้ก่อนระยะเวลา 3 ปี
นายสมชัย สัจจพงษ์  ผู้อำนวยการสำนักงานเศรษฐกิจการคลัง (สศค.) เปิดเผยว่า ธนาคารเพื่อการเกษตรและสหกรณ์การเกษตร (ธ.ก.ส.) รายงานว่ามีลูกหนี้ของธนาคารเข้าข่ายหลักเกณฑ์โครงการพักหนี้  70% เป็นจำนวน 6.39 แสนราย คิดเป็นมูลหนี้  7.77 หมื่นล้านบาท
ขณะที่ลูกค้าของสถาบันการเงินเฉพาะกิจของรัฐอีก 5 แห่งที่เข้าร่วมโครงการ อาทิ ธนาคารอาคารสงเคราะห์ (ธอส.) ธนาคารพัฒนาวิสาหกิจขนาดกลางและขนาดย่อม (ธพว.) ธนาคารออมสิน ธนาคารอิสลามแห่งประเทศไทย (ธอท.) และบรรษัทตลาดรองสินเชื่อเพื่อที่อยู่อาศัย (บตท.) มีลูกค้าที่มีสิทธิเข้าร่วมโครงการรวมกัน ประมาณ  1.35 หมื่นราย คิดเป็นมูลหนี้ 1.27 หมื่นล้านบาท
ทั้งนี้หากรวม 6 สถาบันการเงินเฉพาะกิจ  มีลูกค้าที่มีสิทธิเข้าร่วมโครงการ ทั้งสิ้น 7.75 แสนราย คิดเป็นมูลหนี้  9.05 หมื่นล้านบาท